ΓΡΑΠΤΗ ΕΡΩΤΗΣΗ P-1989/97 υποβολή: John Iversen (PSE) προς την Επιτροπή (30 Μαΐου 1997)

Θέμα: Προβλήματα που θα αντιμετωπίζουν άτομα σε αναπηρικά καροτσάκια εξ αιτίας των νέων απαιτήσεων της ΕΕ όσον αφορά την ασφάλεια των ανελκυστήρων

Μπορεί η Επιτροπή να ανακοινώσει ποιά είναι η άποψη της όσον αφορά τις νέες απαιτήσεις της ΕΕ για μεγαλύτερη ασφάλεια των ανελκυστήρων, οι οποίες περιορίζουν ουσιαστικά τη δυνατότητα των ατόμων σε αναπηρικά καροτσάκια να τους χρησιμοποιούν;

Σύμφωνα με τις εν λόγω νέες απαιτήσεις θα πρέπει μεταξύ άλλων να τοποθετούνται πόρτες που ανεβοκατεβαίνουν με το θάλαμο και απομονώνουν τους χρήστες του ανελκυστήρα από το φρέαρ. Οι νέες απαιτήσεις έχουν αρνητικές επιπτώσεις στις δυνατότητες πρόσβασης των ατόμων με ειδικές ανάγκες σε πολλά κτήρια. Είναι πολύ δύσκολο να τοποθετηθούν οι απαιτούμενες πόρτες στους ήδη υπάρχοντες ανελκυστήρες χωρίς να περιορισθεί ο ελεύθερος χώρος εντός του θαλάμου. Έτσι, υπάρχει κίνδυνος ο θάλαμος να γίνει τόσο μικρός:

- που δεν χωράει καροτσάκι

- που το καροτσάκι δεν μπορεί να γυρίσει, ώστε ο χρήστης να χρησιμοποιήσει τον πίνακα λειτουργίας

- που ο εν λόγω χρήστης δεν μπορεί να βοηθηθεί από το σύνοδό του

Για το λόγο αυτό παρακαλείται η Επιτροπή να εξετάσει μήπως υπάρχει εναλλακτική λύση για να επιτευχθεί ο στόχος της αυξημένης ασφάλειας των ανελκυστήρων. Μήπως θα μπορούσε να δημιουργηθεί σύστημα ασφαλείας που να προσφέρει την ευκταία ασφάλεια, π.χ. ένας μηχανισμός εμπλοκής μεταξύ του φρέατος και του θαλάμου ή ένας πολύ ευαίσθητος μηχανισμός ακινητοποίησης;

Aπάντηση του κ. Bangemann εξ ονόματος της Επιτροπής (30 Ιουνίου 1997)

Η Επιτροπή υπενθυμίζει στο Αξιότιμο Μέλος του Κοινοβουλίου ότι οι κοινοτικές απαιτήσεις σε ό,τι αφορά την ασφάλεια των ανελκυστήρων σχετίζονται με δύο επίπεδα.

Κατ'αρχήν, η οδηγία 95/16/ΕΚ του Ευρωπαϊκού Κοινοβουλίου και του Συμβουλίου της 29 Ιουνίου 1995 ((ΕΕ L 213 της 7.9.1995. )) αφορά αποκλειστικά και μόνο τους νέους ανελκυστήρες που διοχετεύονται στην αγορά μετά την 1 Ιουλίου 1999, προβλέποντας μεταβατική περίοδο από την 1η Ιουλίου έως τις 30 Ιουνίου 1999. Η οδηγία αυτή δεν περιλαμβάνει κανένα στοιχείο που να παρεμποδίζει την χρήση των ανελκυστήρων από άτομα με ειδικές ανάγκες, και ιδίως τα άτομα που μετακινούνται με αναπηρική πολυθρόνα. Αντίθετα προβλέπει ιδιαίτερα σημεία για την πρόσβαση των αναπήρων στον θαλαμίσκο (βλέπε τις βασικές απαιτήσεις, σημείο 1, εδάφιο 2). Εξάλλου κατόπιν ρητού αιτήματος του Κοινοβουλίου, η οδηγία αυτή συνοδεύεται από δήλωση που δημοσιεύεται στην ίδια επίσημη εφημερίδα με την οποία συστήνεται στα νέα κτήρια, να εξασφαλίζεται η πρόσβαση των αναπήρων και ιδίως όσων αναπήρων μετακινούνται με αναπηρικές πολυθρόνες σε ένα τουλάχιστον από τα ασανσέρ,.

Κατά δεύτερον, η σύσταση της Επιτροπής της 8ης Ιουνίου 1995 ((ΕΕ L 134 της 20.6.1995. )) σχετίζεται με τη βελτίωση της ασφάλειας των ήδη υφιστάμενων ανελκυστήρων. Η σύσταση αυτή απευθύνεται στα κράτη μέλη και τα καλεί να λάβουν τα απαραίτητα μέτρα στην επικράτειά τους. Η σύσταση αυτή προβλέπει διάφορα μέτρα προκειμένου να βελτιωθεί η ασφάλεια, ιδίως την εγκατάσταση θυρών στους θαλαμίσκους, που θα μπορούσαν, ειδικά στους θαλαμίσκους μικρών διαστάσεων, να παρεμποδίζουν την πρόσβαση των αναπήρων που μετακινούνται με αναπηρικές πολυθρόνες. Τα κράτη μέλη έχουν κάθε δυνατότητα να λάβουν για τις περιπτώσεις αυτές, μέτρα ανάλογα προς τα προτεινόμενα, ήτοι την καθιέρωση μηχανισμών ακινητοποίησης ή ευαίσθητου μηχανισμού στάσης.

Στο πλαίσιο της εντολής που δίνεται στους Ευρωπαϊκούς οργανισμούς τυποποίησης (Ευρωπαϊκή Επιτροπή Τυποποίησης) (CEN), Ευρωπαϊκή Επιτροπή Ηλεκτροτεχνικής Τυποποίησης (cenelec), Ευρωπαϊκό Ινστιτούτο Ευρωπαϊκών προτύπων (ETSI) για την εφαρμογή της οδηγίας 95/16/ΕΚ, προβλέπεται η εκπόνηση εναρμονισμένου προτύπου για τους ανελκυστήρες που μεταφέρουν αναπήρους, και πρωτίστως αναπήρους με αναπηρικές πολυθρόνες. Για την εφαρμογή της προαναφερθείσας σύστασης η Επιτροπή εξετάζει το ενδεχόμενο να συμπληρώσει την εντολή αυτή ώστε να καθιερωθεί πρότυπο για τους ήδη υφιστάμενους ανελκυστήρες σχετικά με τις θύρες του θαλαμίσκου και τις άλλες διατάξεις που εξασφαλίζουν ανάλογο επίπεδο ασφάλειας.